**Министерство на регионалното развитие и благоустройството**

**М О Т И В И**

**към проект на Наредба за изпълнение на стоманени конструкции**

1. **Причини, които налагат приемането на нормативния акт**

Проектът на Наредба за изпълнение на стоманени конструкции е разработен от работна група, създадена със Заповед № РД-02-14-794 от 18.09.2020 г. на министъра на регионалното развитие и благоустройството (РРБ), на основание чл. 169, ал. 1, т.1 от Закона за устройство на територията (ЗУТ).

Причините, които налагат приемането на наредбата произтичат от необходимост от:

* хармонизиране на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент и на Съвета от 9 март 2011 година за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (OB, L88/5 от 4 април 2011 г.);
* актуализация на изискванията - голяма част от действащите изисквания за изпълнение на стоманени конструкции не съответстват на съвременните нормативните изисквания за устойчивост на сградите и съоръженията, за пожарна безопасност, за опазване на околната среда и др.
* отмяната на Правилата за изпълнение и приемане на видовете строителни и монтажни работи (ПИПСМР), в това число и на правилата за изпълнение и приемане на стоманени конструкции - ПИПСМР са приемани през 60-те и 70-те години на миналия век, съдържат остарели изисквания, цитират отменени български държавни стандарти и отраслови нормали. ПИПСМР – Раздел „Стоманени конструкции“ е утвърден със Заповед № 2904 от 1968 г. на министъра на строежите (публ., БСА, кн. 10 от 1968 г.). Изменения и допълнения в тях са направени през 1978 г. и 1982 г. ( публ., БСА, кн. 8 от 1978 г. и кн. 1 от 1982 г.).

В изготвения проект на нормативен акт са разписани :

* изисквания за изработка на стоманени конструкции на строителната площадка;
* изисквания за монтаж на стоманени конструкции;
* изисквания за монтажни средства;
* критерии към изпълнителя (монтажника);
* изисквания за контрол и документиране на изработката и монтажа;
* изисквания за приемане на стоманени конструкции.
1. **Цели, които се поставят с приемането на нормативния акт.**

Основна цел на проекта на наредбата е въвеждането на съвременни изисквания, правила

и ред за постигане на по-високо качество и ефективен контрол при изпълнение на сгради и строителни съоръжения със стоманени конструкции и отмяна на действащия ПИП СМР – Раздел „Стоманени конструкции“, утвърдени през 1968 г.

1. **Финансови и други средства, необходими за прилагането на нормативния акт.**

За приемането на проект на Наредба изпълнение на стоманени конструкции не са необходими финансови и други средства. Издаването на наредбата не предполага въздействие върху държавния бюджет.

1. **Очаквани резултати от прилагането на нормативния акт.**

С приемането на проекта на Наредба за изпълнение на стоманени конструкции се очакват следните резултати:

* 1. създаване на изисквания за приемане на стоманени конструкции, които да са в съответствие с действащите нормативни изисквания за устойчивост на сградите и съоръженията, за пожарна безопасност, за опазване на околната среда и др.;
	2. създаване на изисквания, които да бъдат прилагани при изпълнението на строежи, проектирани съгласно: Европейската система за проектиране на строителни конструкции (БДС EN 1990 „Основи на проектирането на строителни конструкции“, БДС EN 1991 „Въздействия върху конструкциите“, съответната част на БДС EN 1993 „Проектиране на стоманени конструкции“ и БДС EN 1998 „Проектиране на конструкциите за сеизмични въздействия“) или действащите национални нормативни актове за проектиране на строителни конструкции.
	3. хармонизиране на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент и на Съвета от 9 март 2011 година за определяне на хармонизирани условия за предлагането на пазара на строителни продукти.
1. **Анализ за съответствие с правото на Европейския съюз.**

С проекта на Наредба за изпълнение на стоманени конструкции се постига хармонизация на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент.

Предложеният проект на нормативен акт е публикуван на интернет страницата на Министерството на регионалното развитие и благоустройството и на Портала за обществени консултации, съгласно разпоредбата на чл. 26 от Закона за нормативните актове. Срокът за обществено обсъждане на проекта на наредба след неговото публикуване е 30 дни.